Worcester F 80 Distinctiones

198 Pasce oues meas

*Pasce oues meas*, [Joan. 21:17]. Quamuis omnes apostoli essent honorati secundum illud Psal. [138:17]: *Nimis honorificati sunt amici tui*. Tamen, Petrus inter ceteros propter fidem et caritatem meruit honorari. Propter primum recepit claues, propter secundum recepit oues. Nam ante commissionem clauium, Dominus interrogauit de fide, dicens, [Luc. 9:20]: *Vos autem quem me esse dicitis*? Ante commissionem omnium interogauit de caritate, dicens, [Joan. 21:17]: Petre, *amas me*?

¶ De hiis duobus potissime que sinit Christus, quia inter virtutes fides est prima, cum sit fundamentum, inchoatiuum. Et caritas est precipua, cum sit tectum, completiuum, de qua dicitur quod *operiet multitudinem peccatorum*, [Jac. 5:20]. Nec alteri quam fideli debent claues committi, nec alteri quam caritatiuo debent oues[[1]](#footnote-1) tradi. Sed inquirendo[[2]](#footnote-2) que sinit semel,[[3]](#footnote-3) eo quod vnus sit Dominus, vna fides, vnum baptismum. Interogando de caritate quesiuit ter, quia ex caritate debet homo tria diligere, Deum, seipsum, et proximum, [Luc. 10:27]: *Diliges Dominum Deum tuum*. Ecce primum *Deum*, *proximum* ecce secundum*, sicut teipsum* ecce tercium. Vel certe quia Petrus Christum ter negauerat ex timore, ter confessus est ex amore, ne minus amori quam timori, lingna eius seruiret. Et sic fieret amoris officium pascere gregem Domini sicut fuerat timoris iudicium negare gregem Domini. Sed in respondendo caucius quam prius quando asseruit se numquam negaturum Petrus se habuit. Nam dimisit dubium et tenuit certum cum se non plus quam ceteri, sed simpliciter diligere Christum affirmauit. Ideo Christus ter querit an Petrus diligat et ter iniungit vt pascat propter tres causas diligendi et tres modos pascendi.

¶ Scriptum est enim, [Luc. 10:27]:

/fol. 285rb/

*Diliges Dominum Deum tuum ex toto corde tuo*, etc. Dominum inquit creatorem qui in creando dedit naturam Deum redemptorem qui redimendo dedit graciam tuum remunerando qui saluando dat gloriam. Tunc veressime erit tuus cum erit omnia in omnibus fructus merces et premium singulorum. Ille autem Petrus dilexit *ex toto corde*, id est, intellectu sine errore, *tota mente*, id est, memoria sine obliuione, *ex tota anima*, id est, voluntate sine condiccione. Sed qui fatetur vnam naturam in Chriso sine anima non diligit ex toto corde sicut Petrus qui dicit [Matt. 16:16]: *Tu es Chrisus, filius Dei viui*. Et qui glorificat in prosperite sed in aduersite blasphemat non diligit ex tota mente cum sit ingratus et immemor secundum illud, [Psal. 48:19]: *Confitebitur tibi cum benefeceris ei*. Et etiam si non fuerunt saturati murmurabunt. Item qui vult seruire Deo et mammone non diligit Deum ex tota anima cum nulla sit comunicatio lucis ad tenebras vel forsan Chrisus ter querit a Petro an diligat quasi diceret cum [Joan. 14:6]: *Ego sum via, veritas, et vita.* An diliges meam viam, veritatem, vitam. Ego nempe cum via recte operantibus in exemplo. Ego veritas recte predicantibus in documento. Ego vita digne sumentibus in sacramento. Ideo ter tibi iungo pascere, vt si diligis meam viam, pasce exemplo recte operacionis. Si diligis meam veritatem, pasce agnos meos verbo sancte predicacionis. Si diligis meam vitam, pasce oues sacramento diuine communionis sine presidio catholice defensionis quia [Joan. 4:34]: *Meus cibus est vt faciam voluntatem* Patris, quo ad primum. Et [Matt. 4:4]: *Non in solo pane viuit homo* quo ad secundum. Et [Joan. 6:54]: *Nisi manducaueritis carnem Filii hominis,* etc., quo ad tercium. Sunt autem tres ordines omnium qui pasci debent ex caritate, scilicet, virgines, continentes, continentes coniugati proper premium. Et secundum dicitur [Joan. 21:15]: *Pasce agnos* qui non generant. Proper tercium dicitur [Joan. 21:17]: *Pasce oves meas* que generant, id est, coniungatos. Et in hiis dicitur, *Pasce oves meas* non tuas vt in eis gloriam meam, non tuam. Queras mea lucra non tua, [Psal. 49:10]: *Quoniam mee sunt*, id est, in meo sanguine comparate et non corumptibilibus auro et argento redempte.

¶ De malis pastoribus dicitur in Ezech. [34:2]: *Ve pastoribus Israel, qui pascebant* *semetipsos,* etc. Ergo cum pascis exemplo cane inanem gloriam, [Matt. 6:1]: *Ne faciatis iustitiam* tuam *coram hominibus*, sed [Matt. 5:16]: *Sic luceat lux vestra coram hominibus*, etc. vt sic cortina cortinam trahat et qui aridit dicat

/fol. 285va/

venia quia tot mortibus digni sunt pastores quot mortis exempla ad suos subditos transmiserunt. Cum enim subditus videt prelatum peccare, dicit Quare non potere ego? Non est discipulus supra magistrum neque potuit filius quicquam facere nisi quod viderit patrem facientem.

1. oues ] Lambeth, F 128 *om.* F 80. [↑](#footnote-ref-1)
2. inquirendo ] Lambeth, F 128 *corr.* in requiendo F 80. [↑](#footnote-ref-2)
3. semel ] *add.* ~~v~~ F 80. [↑](#footnote-ref-3)